בס"ד , כסלו תשפ"ה, פרשת וישב.

לבנים היקרים מאוד והוריהם

שלום וברכה .

**מה קרה השבוע בישיבתנו ???**

**השבוע החולף היה ב"ה עשיר מאוד בפעילויות חברתיות וערכיות.**

**כיתות ז' - סיום ש"ס משניות  בחלקת קברו של רבי יהודה בנשיא עורך המשנה  במועד פטירתו (ט"ו בכסלו).**מסורת בישיבה לקיים סיום  של סדרי משנה על ידי בני כיתות ז' כאירוע שיא לסיור באזור ציפורי ,שבו התגורר רבי יהודה הנשיא ובבית שערים שבו טמונים נשיאי ישראל בתקופה שבה שכנה הסנהדרין בגליל.  הפעילות מעצימה את חשיבות לימוד המשנה ומחברת את התלמידים למקומות שבהם חיו ופעלו חלק מהתנאים. הישיבה עושה זאת כדי להגדיל תורה ולהאדירה אצל התלמידים.

**אסיפת תלמידים.** ביום שני התקיימה אסיפת תלמידים לבני כיתות ז'-ח'-ט'.  האסיפה נערכת כל שנה לאחר האסיפות הפדגוגיות של צוותי המורים. בבוקר מיוחד זה התלמידים נפגשים עם מחנכים ומורים מקצועיים ודנים איתם על הישגיהם ועל דרכים להיטיב ולשפר את מימוש יכולתם. קובעים יעדים לימודיים  ומשימות ערכיות.

**כיתות ז'-ח' .** ביום רביעי התקיימה שיחתו של עידו מימון פצוע צה"ל במסגרת יום ההצדעה לפצועי צה"ל.

**חג הגאולה. י"ט כסלו מצוין בקרב חסידי חב"ד כחג הגאולה.** י"ט כסלו חל מחר, יום שישי, ולכן החלטנו לציין את יום חגה של החסידות כבר במהלך השבוע בבוקר מושקע עם שירים, ניגונים וסיפורי חסידים.

**ביום רביעי שבו ציינו את חג הגאולה הגיע לישיבה מר לואיס הר שהיה שבוי בשבי החמאס 160 יום.**מר לואיס הר תושב ניר יצחק, הגיע לישיבה וזכה לחיבוק ענק של צוות הישיבה והתלמידים. למרות הימים הקשים שעבר בשבי , מר לואיס שפע שמחה והתברך בחוש הומור.  דבריו המפורטים הרטיטו את לבבות כולנו . זכינו שמר  לואיס הר, ברך בישיבה את ברכת הגומל בבכי ובהתרגשות עצומה , רקד עם בני הישיבה בשמחה עצומה והודה מתוך דמעות לתלמידי הישיבה על קבלת הפנים האדירה .

האירוע סוקר בתקשורת. **קישור לכתבה בערוץ 7  תיעוד עוצמתי: החטוף שחולץ הגיע לברך הגומל בישיבה והתקבל בשירה** - [**https://www.inn.co.il/news/656440**](https://www.inn.co.il/news/656440)**.**

באירוע לקחו חלק ניכר חסידי חב"ד שהסבירו את המשמעות של י"ט כסלו, שמחו ורקדו והשאירו עלינו רושם אדיר. ב"ה הישיבה שלנו גרמה לקידוש ש"ש ברבים.

**אירוע צמאה בבנייני האומה - ניגון שעולה ממעמקים**. אירוע צמאה מתקיים בכל שנה בבנייני האומה בירושלים. אירוע זה אדיר ומושקע בתורה שמחה, חסידות, ניגונים , סיפורים וחיבור נשמתי לה' יתב' ולאמונה היהודית . היום , יום חמישי יצאו כ-50 תלמידים לאירוע בבנייני האומה וחזרו מאושרים עד מאוד. יישר כוח גדול לרב יחיאל גוטוירט שהיה הרוח החיה בארגון הקבוצה.

**סיום מסכת בבא בתרא בישיבה .**ביום רביעי זכינו לארח בשמחה ובהתרגשות רבה את ראש ישיבת מרכז הרב – הרב יעקב שפירא שליט"א. הרב שוחח עם התלמידים על מאבקים והתמודדויות בתקופות שונות בחיים, בתקופה של עם ישראל בתקופה זו . הרב דיבר על יעקב אבינו שנקרא על שם מאבק עם המלאך בשם "ישראל". כך אנחנו נדרשים להיאבק ולהאמין בעצמנו כיחידים וכאומה. עצם ההחלטה לצאת למאבק מראה על כוח ועוצמה.

זכינו לאחר שיעורו של הרב שפירא לישיבה, לערוך סיום מסכת "בבא בתרא" עם רמי"ם ו-20 מבחורי הישיבה במסגרת שיעורי הדף היומי בישיבה ( (4 שיעורים מידי יום מתקיימים בישיבה ). בסיום המכובד מאוד נכח הרב יעקב שפירא שליט"א **.** ישבתי ליד הרב בזמן הסיום , והרב אמר לי – "אני לא מאמין.... בישיבה תיכונית מסיימים מסכת בבא בתרא, איזו עוצמה..... לאחר הסיום הרב עלה לבמה ולחץ את ידו של כל תלמיד.

**ב"ה היום בבוקר התחלנו ללמוד את המסכת הבאה- מסכת סנהדרין**- נשמח שתעודדו את הבנים להצטרף ללימוד.

**אם בתורה ובסיומים עסקינן, לא נשכח את ביקור כיתת ט'2 השבוע אצל הרב יעקב אריאל שליט"א בביתו ברמת גן.** הרב נתן שיעור לתלמידים והתפעל מאוד מהבחורים.

"**על הניסים ועל הנפלאות**" . הבוקר , יום חמישי התקיימה הרצאתו המאלפת של אלעד ביאר מחטיבת כרמלי שנפצע קשה בלבנון בשמחת תורה השנה. אלעד שנפצע קשה ממחבל שיצא מפיר סיפר בהתרגשות על הניסים המדהימים שהחטיבה שבה נלחם זכתה לראות במלחמה הארוכה בחזית הצפון וברצועת עזה. אלעד שיתף את התלמידים ברגעי ההתמודדות עם הפציעה הקשה, ההתמודדות בהחלמה וההתמודדות היומיומית . התלמידים קיבלו את אלעד בריקודים עם דגלים רבים ואביו שהגיע איתו סיפר על ההתמודדות של המשפחה בקבלת ההודעה מצה"ל , והודה בתפילת "מזמור לתודה" יחד עם בני הישיבה לה' יתב' על הניסים הרבים שקורים להם מידי יום.

וקינחנו את השבוע האדיר הזה **בהתוועדות י"ט כסלו** עם שיראל סתיו בשירה ובסיפורי גבורה מהמלחמה , בריקודים , והכי חשוב בקיגלים וצו'לנט ......כמו שצריך.

**ועתה , לדבר תורה לפרשת וישב .**

בפרשת וישב אנו קוראים על סיפור 'מכירת יוסף'. בניו של יעקב נטרו טינה ליוסף, שהיה אהוב על אביו וחלם חלומות על שררה ושלטון במשפחה, וניצלו רגע שבו היו רחוקים מבית אביהם, למכור את יוסף לעבדות. סיפור זה הוא אחד הסיפורים היותר קשים ומורכבים בתורה, שכן למרות שהאחים התכוונו לסלק את יוסף מדרכם, מעשיהם הובילו לבסוף למימוש חלומותיו של יוסף, שנעשה משנה למלך במצרים, הביא לשם את המשפחה כולה והפך למנהיג המשפחה בדיוק כפי שחלם.

אך התוכנית המקורית של האחים הייתה חמורה יותר, כפי שמתארת התורה את דבריהם כשהם ראו את יוסף מגיע לדותן, המקום שבו שהו – **"ויאמרו איש אל אחיו: הנה בעל החלומות הלזה בא; ועתה לכו ונהרגהו ונשליכהו באחד הבורות, ואמרנו 'חיה רעה אכלתהו', ונראה מה  יהיו חלומותיו**" (בראשית לז, יט-כ)

תוכנית זו לא בוצעה מפני שראובן, האח הבכור, התערב והציע הצעה אחרת- **"וישמע ראובן ויצילהו מידם, ויאמר: לא נכנו נפש. ויאמר אליהם ראובן: אל תשפכו דם! השליכו אותו אל הבור הזה אשר במדבר, ויד אל תשלחו בו"**.

בשלב זה איננו מבינים מה חשב ראובן , מה הוא רצה להרוויח בעצתו. מה ההבדל בין רצח להשלכה לבור שבו ימות יוסף מרעב ומצמא? אך התורה מגלה לנו את מניעיו של ראובן. הוא לא התכוון להשאיר את יוסף בבור, אלא "**למען הציל אותו מידם, להשיבו אל אביו**".  
ראובן ביקש למנוע את הרצח של אחיו הצעיר ואת היגון של יעקב אביו, וחשב שלאחר שהאחים יתרחקו מן המקום, הוא ימצא את הדרך לשוב אל הבור, להעלות ממנו את יוסף ולהציל את חייו.

לבסוף התוכנית של ראובן נכשלה. יוסף הוצא מהבור ונמכר לעבדות.  
אך , ברצוני להתעכב על הצעתו של ראובן בעומק . ראובן היה הבכור בין האחים ובאופן טבעי הוא היה אמור לשנוא את יוסף יותר משאר האחים, שהרי אם חלומותיו של יוסף יתממשו הוא, ראובן, יודח מתפקידו הטבעי כבכור וכמנהיג האחים ויוסף יתפוס את מקומו. למרות זאת, דווקא ראובן ביקש להציל את יוסף מהגורל האכזר ולהשיב אותו אל אביו .

במדרש אנו מוצאים מחשבה מעניינת על מעשהו של ראובן. כך אומרים חכמי המדרש: **"אילו היה ראובן יודע שהקדוש ברוך הוא מכתיב עליו "וישמע ראובן ויצילהו מידם", היה טוענו ומוליכו אצל אביו**" . (ויקרא רבה לד, ח)

אפילו ראובן שבחר במעשה כה מוסרי, לא העריך נכונה את מעשהו. אילו היה ראובן יודע שהתורה תעריך את בחירתו ותציג אותו כמציל של יוסף – "וישמע ראובן ויצילהו מידם" , היה אולי משתדל יותר בהצלה ולוקח את יוסף ומשיבו אל אביו. ראובן היה יכול לבצע את החזרת יוסף לביו בצורה מושלמת.

**מה זה מלמד אותנו ???**

כאשר אנחנו עושים מעשה טוב, חשוב שנתבונן על המשמעות והערך של המעשה הטוב , על ההשלכות שלו עלינו ועל סביבתנו. אולי אנחנו לאחר מחשבה יכולים לעשות את המעשה הטוב בצורה מושלמת יותר . קל להמחיש את זה באמצעות היחס שבין מעשי ההורים והילדים: כאשר הורה מתנהג באופן מוסרי, מלבד עצם המעשה הראוי שהוא עושה, הוא מנחיל לילדיו דרך חיים שהם עשויים לאמץ ולהנחיל אותה הלאה לדורות הבאים, ולכן האב יבחר בצורה הטובה ביותר לעשות את המעשה הטוב עם בנו.

אם נעריך את מעשינו במידה הראויה להם שהם יכולים להשפיע בצורה מושלמת , זה יביא אותנו למעשים מושלמים, מעשים שנהיה גאים בהם וישפיעו לא רק לעצמנו אלא לכל הסובבים אותנו.

**בואו ונעשה את הטוב איתנו ועם הסובבים אותנו בצורה מושלמת ביותר.**

שבת שלום ומבורך ובשורות טובות לכולנו

שרגא פרוכטר – ראש הישיבה